Szinopszis

   Az Idővándor (Bence és barátai a honfoglalás korában) című írás egy történelmi kalandregény sorozat első része. A 21. századi főszereplők, Bence, Lóri és Kinc­ső a honfoglalást megelőző és az azt követő évekbe jutnak vissza. Munkámban törekedtem a történelmi hűségre. A szükséges háttértudást főként László Gyula régészprofesszor tanulmányaiból merítettem.

  A történet második epizódjában (Bence és barátai a törökkorban) a főszereplők egy varázslatos, Lóri által tervezett lakókocsi segítségével kitérőt tesznek a jövőbe. Ott szembesülnek azzal a rettenetes pusztulással, ami alig egy emberöltő alatt a környezetszennyezés miatt végbe ment világukban. A gonosz Kazbegi nyomába erednek, aki Mengelejev periódusos rendszeréből törölt divínium elemmel megalkotta azt a le nem bomló anyagot, amely képes elpusztítani az élő szervezeteket. Kazbegit keresve a török kori Szigligetre érkeznek, ahol részesei lehetnek Lengyel Tóti Gáspár várkapitány vitézeinek kalandokban bővelkedő hétköznapjainak (bajvívás a Balaton jegén, jéghalászat, naszádcsata). A szigligeti vár alatt Kincső egy befalazott, titkos szobára lel, melyben egy rab török lány élt valamikor. Az ő szomorú, mégis izgalmas életéről mesélnek a ruháiba varrt, elrejtett tekercsek: egy reménytelen szerelemről, a legendás Thury Györgyről és egy titkos földalatti járatról, melyen keresztül bejuthatnak a törököktől hemzsegő Várpalotába, hogy kiszabadítsák onnan Flórát, akit a bég elrabolt magának.

 A könyv harmadik része (Bence és barátai a szabadságharcban) a 19. században játszódik. A szereplők a gödöllői kastélyban találkoznak Erzsébet királynéval és Ferenc Józseffel. Majd egy mágikus, gigantikus homokóra 1849 januárjába repíti vissza őket. Bence és Lóri részesei lesznek a feldunai hadtest emberpróbáló menetelésének a Felvidék hófödte hegyláncai között. Ott vannak, mikor Görgey parancsára az utászok átfúrják Körmöcbánya és Besztercebánya között a hegyet. Selmecen belepillanthatnak a bányászok, erdőmérnök hallgatók ősi hagyományaiba, majd részei lesznek a dicsőség napjainak a tavaszi hadjárat során. Végül a szálak a Szűzhöz vezetnek, a komáromi erőd falai közé. Bencében tisztelet és szeretet ébred Görgey Artúr iránt, aki mellett, mint szárnysegéd teljesít szolgálatot. Bár megszakad a szíve a sebesült tábornokra nehezedő felelősség láttán, mégis haza kell térnie saját világába. Az évek alatt Bence és Kincső közt kibontakozó gyerekszerelem a trilógia végére sok próbatételt kiálló, érett szerelemmé válik. A történetet átszövi a gonosz Kazbegi mágus rejtélye, aki saját gazdagsága érdekében a teremtett világ elpusztításától sem retten vissza…

  A kiadóhoz beküldött első könyv összefoglalása:

 Bence a mai kamaszok átlagos életét éli. Szabadidejében rengeteget nyomkodja a telefonját, videójátékozik, tévézik. Szülei folyton dolgoznak, édesapja alkoholproblémákkal küzd. Bence rendszeresen ellógja az edzéseket, és a tanulás is hidegen hagyja. Képzeletét benépesítik a digitális hősök, akiknek izgalmakkal teli életével azonosulni vágyik, miközben valójában rendkívül magányos.

 Egyik unalmasnak ígérkező hétfő délelőtt valószínűtlen fordulatot vesz az élete. A történelemóra szokásos egyhangúságát telefonnyomkodással üti el, míg a „háttérben” történelemtanára a honfoglalásról beszél. Bence lebukik, és büntetésből elkobozzák tőle a mobilját. Dühét a focilabdáján vezeti le. Bitang erőset rúg bele az iskola udvarán, és eminens osztálytársát, Lórit találja el. Bence bocsánatot sem kér, magára hagyja a ripityára törött, szemüvege darabjait szedegető fiút. Mikor hazaér, nyomban leveti magát a tévéképernyő elé, és hosszas, értelmetlen kapcsolgatás után elálmosodik. Mielőtt elnyomná az álom, a kanapé karfájára helyezett ismeretlen ruhadarabbal takarózik be, majd elalszik.

 A következő pillanatban hullámzó fűtengerben, bégető nyáj, kolompoló gulya közepén találja magát. Hamarosan egy szokatlan kiejtéssel, régies szóhasználattal beszélő, vele egyidős fiú terem előtte lovon, aki Cseke néven mutatkozik be. Megdicséri Bence szép kaftánját, melyről a fiúnak fogalma sincs, hogyan került rá. Cseke elviszi magával a falujába, a füves pusztaságon gombák módjára emelkedő jurtasátrak táborába. Bence szeme döbbenettel vegyes kíváncsisággal issza a látványt. Először azt hiszi, filmforgatásba csöppent, miközben az általa ritkán forgatott töri könyv lapjain látott rajzok megelevenednek. Szép lassan összeáll a kép, ráébred, hogy visszajutott az időben, a honfoglalás előtti évekbe.

 Cseke mellett hamar megtalálja helyét az új környezetben. Beleveti magát a honfoglalók mindennapi életébe. A fiúk tanítják lovagolni, a rettegett íjjal bánni, halászni, vadászni. Megismertetik a nyereg és az íj készítésének titkával, a sólyommal történő vadászattal. Lakodalmi, temetési, születési szokásokat lát. Gyönyörködik az ősmagyarok táncában, megigézve hallgatja legendáikat. Megtapasztalja, hogy milyen egy harmonikusan működő nagycsalád, ahol szeretet veszi körül. Milyen a természettel, az állatokkal szimbiózisban élni. Ráébred, hogy eddigi életét kitöltő tevékenységei mennyire nélkülözhetők, és hogy a kétkezi munkában, az igaz barátságban mennyi örömöt talál. Találkozik Álmossal, a Megyer törzs vezérével, valamint Árpáddal és fiával, Leventével, akibe Lelle, Cseke szépséges nővére reménytelenül szerelmes. Az öreg, bölcs Keve apó mesél neki a bolgárokkal folytatott rettenetes csatáiról.

 A sok zord külsejű, de melegszívű ember közt csupán a titokzatos Zámor táltostól borsódzik a háta. Az ő hipnotikus tekintete mindig sötét borzongást kavar a fiúban. Később kiderül, hogy félelmei nem alaptalanok. Miközben elindul a tábor népe a nyári szálláshelyre, Zámor elrabolja Bencét, és egy sötét barlangcellába zárja. Ki akarja szedni belőle az időutazás nyitját. Elveszi tőle a varázserejű, mustárszínű kaftánt, amelynek köszönhetően Bence ebbe a világba jutott. Bencét Zámor azzal fenyegeti, hogy kioltja az életét, ha nem árulja el a köntös működésének a titkát. Végül sikeresen megszökik. A hideg éjszakában a kaftán lesz a takarója. Elalszik, s mikor felébred, újra otthon találja magát a 21. században.

 Az otthoni környezetben Bence nem leli a helyét. Mindenki észreveszi, mennyire megváltozott. ­Nyomasztja, hogy el sem búcsúzhatott barátaitól, és nem tudta a tudomásukra hozni, micsoda gonosz szándékok vezérlik a főtáltost, aki Álmos hatalmára pályázik. Bencét már nem érdeklik a kütyük, virtuális játékok. Visszavágyik Csekéhez, az ő világába.

 Ám mielőtt a kétségbeesés teljesen maga alá gyűrné, egy eldugott lovardára bukkan a város szélén, ahol vele egykorú fiatalok lovasíjászatot űznek. Új barátokra talál, elmélyül lovas és íjásztudása, miközben kiderül, hogy a különös események mozgatója nem más, mint Lóri, lúzernek vélt osztálytársa. Lóri bevallja, hogy ő csempészte be Bencéék lakásába a varázserejű kaftánt, amellyel már egyszer ő is részese lehetett a csodálatos időutazásnak. Szövetségesek, sőt barátok lesznek. Főleg miután Bencét aljas támadás éri egy eldugott sikátorban, és Lóri menti meg. Mindenkettőjüket fűti a vágy, hogy visszajussanak a honfoglalók közé. Lóri végül előáll a rendkívüli ötlettel: egy közelmúltban elhunyt régészprofesszor árverésre szánt szellemkastélyra emlékeztető villájába kell éjnek idején betörniük, hogy az elhunyt férfi naplóiból megszerezzék az időutazás rejtélyének a kulcsát. Az éjszakai kaland a vártnál is több meglepetést tartogat. Rájönnek a kaftán működésének nyitjára, fény derül Zámor kilétére, és arra, hogy nincsenek egyedül a kastélyban. A naplókból kiderül, hogy az elhunyt régész nagyapja Feszty Árpádnak az Ópusztaszeren őrzött Feszty-körkép alkotójának volt egykori jó barátja. Továbbá hogy a körkép 1909-es restaurálása közben egy grúz mágus időkaput festett a nagyszabású festményre, mely képes arra, hogy visszajuttassa vállalkozó szellemű utazóit a honfoglalás utáni évekbe. De a kapu csak bizonyos időközönként, nagyon ritkán, és kizárólag éjfélkor nyílik meg. A gyerekek szerencséjére a következő ilyen alkalom két és félév múlva esedékes. Ezután Lóri részletes stratégiát dolgoz ki arra, hogyan juthatnak be az ópusztaszeri múzeum szellőzőrendszerébe, hogyan játsszák ki a kamerákat, riasztókat, biztonsági őröket.

 Végül beteljesül Bence álma: Lórival és a fiú unokatestvérével, Kincsővel visszajutnak a honfoglalás utáni évekbe. Bence nem adja fel a reményt, hogy újra találkozzon Csekével, miközben tisztában van a helyzet abszurditásával, hiszen több mint húsz év telt el az ő világában, míg Bence csupán két-három évet öregedett. A Tarján törzs szálláshelyén, a Latorca partján Huba és családja fogadja be az utazókat. Részt vesznek jurtakészítésben, a Kárpátok vadregényes hegyei között hajtóvadászaton, honfoglaláskori lakodalomban, megismerik a pásztorok mesékkel átszőtt mindennapjait, a csikósok küzdelmes harcát a farkasokkal. Közben Bence és Kincső között szerelem szövődik. Ám a fiút ismétlődő lidérces álmok gyötrik. Kincsőt látja hófehér ruhában mellén egy izzó rózsával. A vörös virág vérré olvadva borítja be a lány testét, miközben ő nem tud segíteni rajta, mert maga is fuldoklik. Rémálmait próbálja elhessegetni, míg végül Kincső valóban megbetegszik. Az idős füves asszony, Hencse néni, aki anyai szeretetet táplál a lány iránt, gümőkórt diagnosztizál.

 Bence és Lóri nekivágnak, hogy kiderítsék a hazavezető utat. Talán a 21. században még megmenthetik Kincső életét. Egy titokzatos avar fazekas mesterhez vezetnek a szálak, aki szintén a jövőből érkezett, de a honfoglalók között rekedt. Ő tárja fel a fiúk előtt a büdös barlang titkát, melynek kénes vize képes hazajuttatni a gyerekeket. Ám fent a Kék-hegyen, mely lehetne akár a mesebeli Üveghegy is, tombolnak a vad téli szelek, járhatatlanok a jeges ösvények, Bence mégis nekivág az ismeretlennek. És ekkor, bár táltos paripát és griffmadarat nem kap segítőtársul, feltűnik Cseke, aki azóta sok csatát megjárt, érett férfi lett. Gondolkodás nélkül Bencével tart. Embert próbáló kalandokon mennek keresztül, miközben Bencében is letisztul sok minden, és ráébred, hogy mi jelenti az igazi értéket az életben. Útjuk során közös erővel legyőzik a rájuk támadó medvét, majd Bence kis híján lezuhan egy jeges, sziklás kiszögellés pereméről, ahonnan Cseke húzza fel. Végül a barlang fojtogató lehelete dacára megszerzi az idők vizét, mellyel hazajuthatnak.

 Mikor szerencsésen visszaérnek a falujukba, Bence választás elé kerül. Maradjon Csekével, az ő világában, vagy térjen vissza a sajátjába Kincsővel, akinek nincs választása. A lány élete menthetetlen modern orvosi gyógymód híján. Végül Bence a szívére hallgat, annak ellenére, hogy tudja, soha többé nem jöhet vissza Csekéhez. Úgy döntenek, isznak a vízből.

 Amint a gyerekek magukhoz térnek, egy kórházban találják magukat. Bence legnagyobb rémületére Kincsőt az intenzív osztályon ápolják légzési nehézségek miatt. Az orvosok és a rokonok egyetértenek abban, hogy a fiatalok beszedhettek valamit, mikor egy héttel ezelőtt a Feszty-körkép előtt eszméletlenül találtak rájuk. Lórit aggasztja ez a feltevés, de Bence meggyőzi, ne árulják el az igazságot, nehogy a bolondok házában kössenek ki. Közben maga is elbizonytalanodik a történtek valódiságában. Szerencsére akad bizonyíték! Bence végül képtelen legyűrni aggodalmát, éjszaka kijátssza a nővérkék éberségét, és felszökik Kincsőhöz az intenzívre. Hála istennek, a lány újra egészséges!

 A történet végén minden sínre kerül. Bence átveszi a lovasíjász kiképzést, Kincső kollégiumba készül, ám a zseniális képességekkel megáldott Lóri titokzatoskodik. Elejtett szavaiból arra lehet következtetni, hogy egy időgépen dolgozik….